“Om saam met Zuma te loop, is soos om saam met God te loop”John Block Foto: TimesLive John Block, voorsitter van die ANC in die Noord-Kaap, het gesê om saam met pres. Jacob Zuma te loop is soos om saam met God te loop, het The Star Donderdag berig. “Zuma, jy is die enigste kandidaat wat ons vir die verkiesing het,” het Block gesê. “Ons praat reeds oor die toekoms [ná 7 Mei], aangesien ons nie hierdie pad alleen stap nie, sihamba nomfundisi [ons loop saam met ŉ priester]. “Xa uhamba nomfundisi kufana nokuthi uhamba noThixo [wanneer mens saam met ŉ priester loop, is dit of jy saam met God loop].” Block het Woensdag dié uitlatings by die Jim Summersaal in Kimberley gemaak toe Zuma ŉ besoek daar afgelê het. Zuma het gesê ŉ toekoms sonder die ANC is ondenkbaar. “Sonder die ANC weet ek nie waar Suid-Afrika sal wees nie,” het hy gesê. -SAPA